Deng bud hto se yóm sotu kmò le ken bong yó kem Ju bè Jirusalim,
yóm gel mon le,
Kdaw Kebwas le yóm Gónô Dwata.
Bè yóm gel kmò le du yóm ken bong yó,
sal gel geslaen yóm bulónen tnaw.
Yó nmò Jisas,
bliwel bè yó bè Gónô Dwata bè yóm gel mon le,
Gónô Hgolung tehe Selumun ekni.
Gotu le stifun hmilol du yó kem Ju,
mon le mò du,
“Hol béem abay hegewu nawa me.
Tulónem kum ktahuhen.
Uu kô yóm Misaya?”
Mon Jisas se mò kul,
“Igou sem deng hónô tmulón du kuy,
là sem dog hentahu ye du.
Bè yóm hentaw ton hmò Mà dou,
yó gónó ye dmilô du yóm khógówen do.
Okóm là kô hentahu ye dou,
abay se là gomong ye bè yó kem dou ubiha sen-gyok.
Ke yu yóm dou ubiha,
kaem hnungol ye udélu.
Gotu tngónu lu ne gotu lolò le ou.
Angat benlayu lu klowil laen dù sónen,
là kô le na a matay.
Ne laen se kô dù gembek semkot kul lem hólólu.
Yó kem tau nogotu yó,”
mon Jisas,
“hono gotu blay Mà dou,
ne du se hol gembek bè kdéen.
Ne laen se kô dù gembek semkot kul lem hólól Mà yó kem deng hogoten dou.
Tódô me ssotu Mà.”
Bè yóm kungol le du yó kem tau yóm udél Jisas yó,
tódô le gotu mulut botu mò tô hatay tudà le du.
Okóm mon Jisas mò kul,
“Tey deng dê ne yóm hyu deng hmò Mà dou lem blóng ye.
Mahi du de bè yó kem nmou yó gónó ye tô tmudà dou botu?”
Bnalà le se,
mon le,
“Là tnudà me kóm botu bè yó dum kehyu nmoem,
okóm bè yóm kehsengedem knóem bè Dwata.
Olohem tau hkawang he kóm,
tói hbaling Dwata.”
Bud mon Jisas mò kul,
“Wen tehe hsulat Dwata bè kuy hlau,
yó monen,
‘Dwata ye snéen kuy.’
Na,”
mon Jisas,
“hónô tngón tekuy yóm deng tehe hsulat Dwata,
là kô gbek tekuy bud temles du.
Ke deng bnoluy Dwata lu dwata yó kem tau tehe hogoten udélen,
milud he kehyuhen béléu,
abay se ou yóm deng tehe nélék Dwata mò hógówen elem benwu.
Moen de ke mon ye nuléhu Dwata bè yóm kmonu du,
Ou se Ngà yóm Dwata?
Ke là nmou du yóm hmò Dwata dou,
wen but ye là hemtahu do.
Okóm ke nmou,
yake hentahu ye,
baluen ke là hentahu ye du yóm dou udél.
Ke hentahu ye yóm gel nmou,
kaem dilô ye yóm knô Mà béléu ne yóm knóu bè Mà.”
Omin le gotu bud tô kemfô ke Jisas,
okóm tódô lana lem blóng le.
Kewót Jisas bè yó,
ne bud mógów efatu Jurdan bè yóm benwu gónó Jan tehe gel mabtays,
ne bè yó gónón nô.
Tey dê tau mógów ebéléen,
yó mon le,
“Yóm tehe kun gel ktolok Jan,
laen kô dù hentaw ton gel nmoen,
okóm hono tahu yóm gel tulónen gbak ebè yóm tau ni.”
Ne tey dê tau hemtahu bè Jisas bè yó.